
3D nyomtatott promóterek hatásainak tesztelése vibrációs membránszűrő egységben

Kulcsszavak: vibrálható membránszűrő; áramlásterelők; ultraszűrés; modell tejipari szennyvíz; 3D-nyomtatás
A Tudományos Diákköri Konferencián bemutatott dolgozatomban azt vizsgáltam, hogy egy speciális, vibrálható membránszűrő modul áramlási viszonyainak optimalizálásával hogyan javíthatók a szűrési tulajdonságok. Ennek érdekében 3D-nyomtatott áramlásterelő elemeket terveztem, gyártottam és teszteltem. Az SZTE MK BRMI Intézetben korábban nem létezett olyan megoldás, amely lehetővé tette volna az áramlásterelők vibrációval kombinált használatát. A probléma megoldására saját fejlesztésű módszereket dolgoztam ki, amelyeket a kísérletek előrehaladtával továbbfejlesztettem.
A kísérletek során az áramlásterelők kialakítását és alapanyagát is optimalizáltam, figyelembe véve az anyagszilárdsági és funkcionalitási szempontokat. A teszteket modell tejipari szennyvíz ultraszűrésén végeztem, amely frissen előállított, átlagos szennyezettségű mintákat tartalmazott. Eredményeim szerint az optimalizált áramlásterelők jelentős mértékben javították a szűrés hatékonyságát és stabilitását.



